REGULAMENTUL (CE) NR. 732/2009 AL COMISIEI
din 10 august 2009
de modificare pentru a 111-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități care au legătură cu Osama ben Laden, cu rețeaua Al-Qaida și cu talibanii
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități care au legătură cu Osama ben Laden, cu rețeaua Al-Qaida și cu talibanii și de abrogare a Regulamentului (CE) nr. 467/2001 al Consiliului de interzicere a exportului anumitor mărfuri și servicii către Afganistan, de întărire a interdicției de zbor și de extindere a înghețării fondurilor și a altor resurse financiare în ceea ce-i privește pe talibanii din Afganistan (1) și, în special, articolul 7 alineatul (1) prima liniuță,
întrucât:
(1)
Anexa I la Regulamentul (CE) nr. 881/2002 enumeră persoanele, grupurile și entitățile cărora li se aplică înghețarea fondurilor și a resurselor economice, în conformitate cu regulamentul menționat anterior. Lista îl includea pe dl Uthman Omar Mahmoud.
(2)
La 11 iunie 2009 (2), Tribunalul de Primă Instanță a hotărât anularea Regulamentului (CE) nr. 881/2002 în ceea ce îl privește pe dl Omar Mohammed Othman.
(3)
Înainte de pronunțarea hotărârii Tribunalului de Primă Instanță, Comisia a publicat o comunicare (3) în atenția dlui Uthman Omar Mahmoud, pentru a-l informa că au fost făcute cunoscute motivele includerii sale pe listă de către Comitetul Organizației Națiunilor Unite pentru sancțiuni împotriva Al-Qaida și a talibanilor, care îi vor fi comunicate la cerere, pentru a-i da posibilitatea să își exprime punctul de vedere cu privire la aceste motive. Mai mult, prin comunicarea din 12 iunie 2009, motivele includerii pe listă au fost notificate dlui Uthman Omar Mahmoud, la adresa avocatului său, prin care i se solicita să își exprime punctul de vedere până la 14 iulie 2009.
(4)
Comisia nu a primit nicio observație de la persoana vizată privind motivele includerii sale pe listă.
(5)
Lista persoanelor, grupurilor și entităților cărora ar trebui să li se aplice înghețarea fondurilor și a resurselor economice, întocmită de Comitetul Organizației Națiunilor Unite pentru sancțiuni împotriva Al-Qaida și a talibanilor, îl include pe dl Uthman Omar Mahmoud.
(6)
Din acest motiv, dl Uthman Omar Mahmoud ar trebui adăugat la anexa I.
(7)
Comitetul pentru sancțiuni a modificat datele de identificare la 24 martie 2009. Informațiile publicate (4) referitoare la dl Uthman Omar Mahmoud ar trebui, prin urmare, actualizate.
(8)
Având în vedere caracterul preventiv și obiectivul înghețării fondurilor și a resurselor economice în temeiul Regulamentului (CE) nr. 881/2002, precum și necesitatea protejării intereselor legitime ale operatorilor economici, care s-au bazat pe legalitatea regulamentului anulat, prezentul regulament ar trebui să se aplice cu începere de la 30 mai 2002,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 881/2002 se modifică în conformitate cu anexa la prezentul regulament.
Articolul 2
Prezentul regulament intră în vigoare la data publicării sale în Jurnalul Oficial al Uniunii Europene.
Se aplică de la data de 30 mai 2002.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 august 2009.